**ZAPISNIK**

**s 14. sjednice Gradskog vijeća Grada Skradina**

**14.** sjednica Gradskog vijeća Grada Skradina održana je u četvrtak 2. (drugog) svibnja 2019.g. u Uredu gradonačelnika, s početkom u 10,30 sati.

Sjednicom je ravnala predsjednica Gradskog vijeća Grada Skradina Nadija Zorica. Pozdravivši nazočne izvršila je prozivku vijećnika. Utvrdila je kako je sjednici od ukupno 13 vijećnika nazočno 12, te kako postoji kvorum za pravovaljano odlučivanje. Sjednici su nazočni: Ivan Banić, Ante Bratić, Frane Formenti, Marijana Laća, Silvana Matić, Milenko Palinić, Antonio Periša, Tonći Petrović, Leonard Radnić, Slavko Skočić, Nadija Zorica i Florijan Žižić. Sjednici nije nazočan: Željko Bajalica.

Sjednici su nazočni gradonačelnik Grada Skradina Antonijo Brajković, te njegovi zamjenici Kristina Vlaić Bubalo i Nikola Milović.

Predsjednica Gradskog vijeća Grada Skradina Nadija Zorica izvjestila je vijećnike kako je vijećnik Ivan Banić, dana 11. travnja 2019.g., dostavio podnesak kojim izvješćuje kako od navedenog datuma vijećničku dužnost obnaša kao nezavisni vijećnik, a ne više kao član političke stranke „HRVATSKA STRANKA PRAVA ANTE STARČEVIĆ (HSP AS).

Potom je predsjednica Gradskog vijeća Grada Skradina Nadija Zorica navela kako je za sjednicu predložen dnevni red s 6. točaka. Prijedloga za izmjenu i dopunu dnevnog reda nije bilo, te je tako predloženi dnevni red stavila na glasovanje. Isti je jednoglasno usvojen.

Za raspravu i odlučivanje utvrđen je slijedeći

**D N E V N I R E D**

1. Izvješće Mandatne komisije.
2. Prijedlog I Izmjena i dopuna Proračuna Grada Skradina za 2019.g.
3. Prijedlog Izmjena i dopuna Programa gradnje objekata i uređaja komunalne infrastrukture na području Grada Skradina u 2019.g. (I)
4. Prijedlog Izmjena Programa održavanja komunalne infrastrukture na području Grada Skradina u 2019.g. (I)
5. Prijedlog Izmjena i dopuna Programa javnih potreba u kulturi na području Grada Skradina za 2019.g. (I)
6. Prijedlog Prostornog plana uređenja Grada Skradina (pročišćeni tekst).

Sukladno članku 63. Poslovnika slijede vijećnička pitanja, te je predsjednica Gradskog vijeća Grada Skradina Nadija Zorica pozvala vijećnike da postave pitanja, podsjetivši pritom kako svaki vijećnik može postaviti najviše 2 pitanja, te ista moraju biti dostavljena u pisanom obliku.

-2-

1. **TONĆI PETROVIĆ, vijećnik HDZ-a:**

„1. Kad će Grad Skradin postaviti znak zabrane zaustavljanja i krcanja putnika i turista kod parka i koliko smo dosad kazni naplatili za te prekršaje?

2. Hoće li Grad odrediti neko misto za kante za otpad da nisu svaku večer posložene na dnu Trga kneza Domagoja (bude ih po 15 komada) – dislokacija neka.“

ODGOVORI:

Gradonačelnik Grada Skradina Antonijo Brajković odgovorio je:

„1. „Ukrcaj i iskrcaj turista predviđen je obavljati na gradskom parkingu, pa su u tom smislu poduzete određene radnje (izmještanje elektro ormarića i stupa javne rasvjete) koje omogućavaju lakši ulaz i izlaz autobusa na parking.“

Na drugo pitanje vijećnika Tonćia Petrovića odgovorio je pročelnik Jedinstvenog upravnog odjela Grada Skradina Josip Silov:

„2. Zakonom o održivom gospodarenju otpadom propisano je odvojeno prikupljanje po vrstama otpada, te je u tom smislu izvršena podjela posuda za prikupljanje otpada (kanti), a uklonjeni su kontejneri za miješani komunalni otpad. Građani negdje moraju pripremiti kante za iskrcaj otpada na lokaciji koja je dostupna kamionima za prikupljanje otpada. Grad ne može odrediti samo jednu ili dvije lokacije na kojima bi se smjestile kante za cijeli Skradin zato što je to za građane neprikladno, a također bi ostavljalo ružnu sliku sa više stotina kanti na jednom mjestu.“

1. **SLAVKO SKOČIĆ, vijećnik SDSS-a:**

„1. Tko je vlasnik ograđenog prostora na kojem se parkiraju radnici Nacionalnog parka Krka

2. Na koji način i da li uopće kom. pod. Rivina Jaruga otpad koji nastaje u domaćinstvima a po sadašnjim uputama nije predviđen stavljati u kante planira prikupljati i odvoziti.“

ODGOVORI:

Gradonačelnik Grada Skradina Antonijo Brajković odgovorio je:

„1. Vlasnik navedenog prostora je Franjevački samostan Visovac koji s Nacionalnim parkom ima sklopljen ugovor o zakupu, a samo manjeg dijela na kojem se nalaze podzemni kontejneri i kućica TZ je vlasništvo Grada Skradina.“

Na drugo pitanje vijećnika Slavka Skočića odgovorio je pročelnik Jedinstvenog upravnog odjela Grada Skradina Josip Silov:

„2. Grad Skradin je u postupku nabave 1800 spremnika za reciklabilni otpad (staklo, plastika, metal) putem Fonda za zaštitu okoliša, i čim spremnici stignu bit će podijeljeni kućanstvima. Odvoz prikupljenog otpada u tim spremnicima se ne naplaćuje ukoliko su u njima navedene frakcije otpada. Ukoliko taj otpad bude onečišćen otpadom koji ne pripada tim spremnicima, bit će tretiran kao miješani komunalni otpad i njegov odvoz će se naplatiti.“

-3-

1. **SILVANA MATIĆ, vijećnica MOST-a:**

„1. Da li ste upoznati s odredbom NP Krka da građani Grada Skradina više ne mogu ulaziti besplatno s osobnom iskaznicom u NP? Na ulazu se traže vlasnički list i nekakve druge neodređene stvari. Bila sam maloprije u zgradi NP, a koordinator mi je potvrdio te informacije i uputio na ravnateljicu NP. Što možete učiniti da se sve vrati u prvobitno stanje i zašto se dešavaju takve stvari?

2. Nažalost, dobivam informacije o neučinkovitosti prikupljanja otpada u praksi. Ako se slučajno kanta ne pokupi u roku odmah nakon što se isprazni, nego se dođe za sat-dva, nađe se već skoro puna. Postoje dojave i o masovnom odlaganju smeća (kartoni i veći ambalažni otpad) po poljima, te se bojim da će kom. poduzeće dugoročno imati velikih problema. Što se može učiniti da se tome stane na kraj?“

ODGOVORI:

Gradonačelnik Grada Skradina Antonijo Brajković odgovorio je:

„Teško mi je na Vaše pitanje dati konkretan odgovor iz razloga što to nije u nadležnosti rada Gradske uprave. Djelomično sam upoznat s navedenim problemom (iz razgovora s ravnateljicom Nacionalnog parka prilikom susreta na Sajmu agroturizma), ali nisam shvatio da se radi o zabrani svim stanovnicima Grada Skradina već da je problem nastao zbog pristupa građana motornim vozilima s Lozovačke strane (prometne nesreće itd.). Temeljem Vašeg upita, vidjet ću o čemu se radi i što se može poduzeti po tom pitanju.“

Na drugo pitanje vijećnice Silvane Matić odgovorio je pročelnik Jedinstvenog upravnog odjela Grada Skradina Josip Silov:

„2.Na Vaše pitanje nemam odgovor kao ni nitko u Republici Hrvatskoj. Onog trenutka kad ste preuzeli kantu, ona je Vaša odgovornost, Vi kontrolirate tko i kada stavlja otpad u nju. Što se tiče odlaganja otpada u prirodi, ono je kažnjivo po zakonu, ali je problem kako utvrditi krivca. Grad Skradin ima područje od gotovo 200 km2 koje je nemoguće pokriti kamerama, a koje ionako nisu dokaz u prekršajnom postupku na sudu.“

1. **FRANE FORMENTI, vijećnik MOST-a:**

„1. Početak i rokovi realizacije projekta izgradnje (rekonstrukcije) prometnice prema mostu?

2. Početak i rokovi realizacije novog prometnog rješenja na sjevernom prilazu (ulazu) u Skradin?“

ODGOVORI:

Gradonačelnik Grada Skradina Antonijo Brajković odgovorio je:

„1. Nemamo informaciju o početku i realizaciji rekonstrukcije prometnice s izgradnjom pješačke šetnice prema mostu, budući da je zahvat u fazi projektiranja. Na prvu varijantu projekta, Hrvatske vode nisu dale suglasnost na rekonstrukciju mosta preko Rivine Jaruge, te se traži drugo projektno rješenje.

-4-

2. Hrvatske ceste su u fazi ishodovanja lokacijske dozvole po izrađenom prometnom rješenju tvrtke „TRIVIUM“ d.o.o. Split. Teško je dati konkretne rokove kad bi se pristupilo izvođenju radova budući da nema dogovora s vlasnicima zemljišta, što onda odugovlači proceduru ishodovanja lokacijske i građevinske dozvole. Nadamo se da će u ovoj godini biti barem ishodovana lokacijska dozvola, a radovi započeti u 2020.g.“

1. **FLORIJAN ŽIŽIĆ, nezavisni vijećnik:**

„1. Ministarstvo turizma objavilo je javni poziv kojim će se financirati razvoj javne turističke infrastrukture, primjerice kupališta i plaža u vrijednosti od 25 milijuna kuna.

Javni poziv otvoren je do 28. lipnja, pa me zanima planira li Grad Skradin možda prijaviti se na natječaj za uređenje plaža. Osim uređenja plaža i kupališta natječaj je otvoren i za izgradnje i opremanje centra za posjetitelje i interpretacijskih centara, infrastrukturu u funkciji aktivnog turizma.“

Gradonačelnik Grada Skradina Antonijo Brajković odgovorio je:

„1. Vidio sam objavljeni Javni poziv, međutim, kao što je iz pripadajućeg Programa vidljivo Grad Skradin nije prihvatljivi nositelj za uređenje biciklističkih staza već samo Županije, a za uređenje i opremanje plaža nemamo još gotove projekte s traženim dozvolama. Slično je i s interpretacijskim centrom. Mi nemamo objekt koji možemo prijaviti, jer kroz projekt Kultura u centru trenutno smo u procesu ponudbenog natječaja za adaptaciju prostora koji će biti kulturni centar. On bi možda bio najpogodniji za neki interpretacijski centar, ali kako smo ga uvrstili u ovaj projekt, mišljenja smo da će kroz ovaj projekt ispuniti namijenjenu svrhu. Neke druge prostore nemamo. U prizemlju ove zgrade je privremeno vrtić, te muzej, a druge lokacije nisu u vlasništvu Grada i stoga još u ovoj fazi ne možemo razmišljati o interpretacijskom centru. Ideja je da to možda možemo napraviti na utvrdi Turina, ali je to neka druga priča jer se radi o lokaciji koja još nije infrastrukturno opremljena i trenutno se nalazimo u procesu pripremanja projektne dokumentacije.“

Sukladno članku 78.st.7. Poslovnika Gradskog vijeća Grada Skradina, koji određuje redoslijed usvajanja Zapisnika s prethodne sjednice, te sukladno članku 101.st.1. Poslovnika Gradskog vijeća Grada Skradina, predsjednica Gradskog vijeća Grada Skradina Nadija Zorica pitala je vijećnike da li imaju primjedbe na Zapisnik s 13. sjednice Gradskog vijeća Grada Skradina. Kako se nitko nije javio, predsjednica Gradskog vijeća Grada Skradina Nadija Zorica stavila je isti na glasovanje. Zapisnik s 13. sjednice Gradskog vijeća Grada Skradina jednoglasno je usvojen.

-5-

**RASPRAVA I ODLUČIVANJE**

**Točka 1.**

**Izvješće Mandatne komisije**

Predsjednica Gradskog vijeća Grada Skradina Nadija Zorica dala je riječ predsjedniku Mandatne komisije Tonćiu Petroviću da podnese Izvješće. Predsjednik Mandatne komisije Tonći Petrović naveo je kako je dana 23. travnja 2019.g. u prostorijama Grada Skradina, s početkom u 09,00 sati održana 4. sjednica Mandatne komisije na kojoj je razmatran podnesak Frane Formentia (zaprimljenog 29. ožujka 2019.g.), izabranog vijećnika Gradskog vijeća Grada Skradina s kandidacijske liste političke stranke MOST NEZAVISNIH LISTA, a kojem mandat vijećnika miruje od dana dostave njegova zahtjeva za stavljanjem mandata u mirovanje iz osobnih razloga, odnosno od 26. travnja 2018.g. Navedenim podneskom obavješćuje predsjednicu Gradskog vijeća Grada Skradina kako nastavlja obnašanje dužnosti člana Gradskog vijeća Grada Skradina.

Člankom 79. stavak 7. Zakona o lokalnim izborima („Narodne novine“, broj 144/12, 121/16) propisano je, između ostalog, kako član predstavničkog tijela nastavlja s obnašanjem dužnosti na temelju prestanka mirovanja mandata osmog dana od dostave obavijesti predsjedniku predstavničkog tijela.

Slijedom gore navedenog, Mandatna komisija smatra kako se Frani Formentiu, temeljem njegove dostavljene obavijesti, mandat nastavlja od dana 6. travnja 2019.g. te istog dana prestaje dužnost vijećnici Kristini Bilić koja ga je tijekom njegova mirovanja mandata iz osobnih razloga zamjenjivala.

Sukladno odredbama Poslovnika Gradskog vijeća Grada Skradina, Mandatna komisija izradila je Izvješće, te ga na znanje dostavlja Gradskom vijeću Grada Skradina. S obzirom na činjenicu da je u materijalima dostavljeno Izvješće Mandatne komisije, mišljenja je kako nema potrebe čitati dostavljeno Izvješće, te je predložio da se isto u cijelosti primi na znanje. Ono glasi:

„Na temelju članaka 3. st. 3., i 19. st.3. Poslovnika Gradskog vijeća Grada Skradina („Službeni vjesnik Šibensko-kninske županije“, broj 17/09, 5/13, 4/18), Mandatna komisija podnosi

**I Z V J E Š Ć E**

**o nastavljanju obnašanja dužnosti vijećnika na temelju**

**prestanka mirovanja mandata iz osobnih razloga i prestanku obnašanja**

**dužnosti vijećnika zamjenika**

**I** Dana 29. ožujka 2019.g. zaprimljen je podnesak Frane Formentia, izabranog

vijećnika Gradskog vijeća Grada Skradina s kandidacijske liste političke stranke MOST NEZAVISNIH LISTA, a kojem mandat vijećnika miruje od dana dostave njegova zahtjeva za stavljanjem mandata u mirovanje iz osobnih razloga (26. travnja 2018.g.). Navedenim podneskom obavješćuje predsjednicu Gradskog vijeća Grada Skradina kako nastavlja obnašanje dužnosti člana Gradskog vijeća Grada Skradina.

-6-

**II** U članku 79. stavak 7. Zakona o lokalnim izborima („Narodne novine“, broj 144/12, 121/16) propisano je, između ostalog, kako član predstavničkog tijela nastavlja s obnašanjem dužnosti na temelju prestanka mirovanja mandata osmog dana od dostave obavijesti predsjedniku predstavničkog tijela.

**III**  Polazeći od gore navedenog, Mandatna komisija smatra kako se Frani Formentiu, temeljem njegove dostavljene obavijesti, mandat nastavlja od dana 6. travnja 2019.g. Sukladno navedenom, istog dana prestaje dužnost vijećnici Kristini Bilić koja ga je tijekom njegova mirovanja mandata iz osobnih razloga zamjenjivala.“

Izvješće Mandatne komisije prima se na znanje.

Izvješće Mandatne komisije i Zaključak o primanju na znanje Izvješća prilažu se Zapisniku pod 1) i čini njegov sastavni dio.

**Točka 2.**

**Prijedlog I Izmjena i dopuna Proračuna Grada Skradina za 2019.g.**

O prijedlogu I Izmjena I dopuna Proračuna Grada Skradina za 2019.g., uvodno obrazloženje podnio je gradonačelnik Grada Skradina Antonijo Brajković. Naveo je kako se moralo pristupiti usklađenju pojedinih stavki u navedenom proračunu, kao i uvođenju novih stavki kako bi se mogli realizirati planirani projekti. Potom je taksativno naveo i obrazložio o kojim stavkama je riječ:

1. nove stavke:

* Rashodi za izbore, za članove vijeća i predstavnike nacionalnih manjina u jedinicama

lokalne i područne (regionalne) samouprave,koji se održavaju 05. svibnja 2019.g.:200.000, 00 kn,

* Strategija razvoja Grada Skradina: 100.000,00 kn,
* Izrada projektne dokumentacije uređenja tvrđave Turina:125.000,00 kn,
* Geotehnička ispitivanja tla- sportska dvorana: 100.000,00 kn,
* Kamere za nadzor prostora: 75.000, kn
* Spremnici za odvojeno prikupljanje otpada: 57.337,00 kn
* Plan djelovanja u području prirodnih nepogoda za 2020. godinu:10.000,00 kn
* Glavni projekt Mala Jaruga: 168.750,00 kn
* Izgradnja kotlovnice O.Š. Skradin:75.000,00 kn

1. usklađenje planiranih stavki:

* Tekuće donacije političkim strankama, na temelju novog Zakona o financiranju

političkih aktivnosti izborne promidžbe i referenduma ( NN 29/19):povećanje za 25.000,00 kn

* Kulturni centar Grada Skradina- projekt **,** povećanje za 210.000,00 kn**,** novi iznos

1.000.000,00, a odnosi se na sredstva iz općih prihoda Grada Skradina za adaptaciju višenamjenske kino dvorane

- Projektna dokumentacija za reciklažno dvorište: povećanje za 64.000,00 kn

**-** Ostale usluge tekućeg i investicijskog održavanja javnih površina: povećanje

za 35. 000, kn (ploče za zabranu bacanja otpada itd.)

-7-

* Tekuće donacije DVD – u Dubravice, za doškolovanje dvaju članova: povećanje

za 35. 000,00 kn

- Nerazvrstane ceste na području Grada Skradina: povećanje iz općih prihoda za

224.000, 00 kn,

- Uređenje ulice Put. Sv. Petke: 200.000,00 kn

- Izvanredni radovi u ulici Zagrađe : 24.000, kn

- Sufinanciranjerek. ceste Pamučari –Bratiškovci, Dubravice-Rupe (križanje Uzdaj) imovinsko –pravni odnosi: povećanje za 50.000, 00 kn.

Potom je otvorena rasprava. Za riječ se javila vijećnica Silvana Matić, te pitala za stavku “Održavanje sportskih terena”, odnosno povećanje iste za 100.000,00 kn. Pitala je da li se to planira za gradnju igrališta u Sonkoviću ili je to nešto drugo. Gradonačelnik Antonijo Brajković odgovorio je kako se ne radi o gradnji već o održavanju postojećih sportskih terena. Kroz tu stavku može se napraviti popravak postojećih igrališta, odnosno ako su neke sprave dotrajale, tim sredstvima mogu se zamijeniti dotrajale ili se na tu lokaciju postaviti nove sprave ili promijeniti ogradu. Od te stavke najviše odlazi na održavanje igrališta SOŠK, jer nije betonski već travnati pa ga treba često uređivati, kositi travu, zalijevati i dr. Vijećnica Silvana Matić istaknula je činjenicu kako u Sonkoviću ima dosta novorođene djece, te u odnosu na ostala naselja, Sonković ima velik broj djece, a nemaju se gdje igrati. Postoje koševi i golovi na igralištima, ali za malu djecu nema nikakvih sadržaja. Gradonačelnik Antonijo Brajković obećao je kako će se povesti računa o tome i nešto pokušati napraviti po tom pitanju.

Za riječ se javio vijećnik Frane Formenti, te se osvrnuo na obrazloženi prijedlog izmjena i dopuna Proračuna. Mišljenja je kako je ideja za Malu Jarugu super, te iako dosta košta to će biti jedno trajno rješenje. Predložio je da se općenito uredi signalizacija kao što je to napravljeno za Turinu, te na taj način dodatno poboljša izgled i uređenje naselja, a turistima omogući što bolji pogled na Skradin i dojam o samom gradu. Svakako podržava izgradnju puta za sv. Petku. Isto

tako, predložio je da se povede računa i riješi pitanje uređenja puta do plaže kako bi se konačno riješio taj problem.

Kako se više nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje I Izmjene i dopune Proračuna Grada Skradina za 2019.g. te su iste jednoglasno usvojene.

I Izmjene I dopune Proračuna Grada Skradina za 2019.g. prilažu se Zapisniku pod 2) i čine njegov sastavni dio.

**Točka 3.**

**Prijedlog Izmjena i dopuna Programa gradnje objekata i uređaja**

**komunalne infrastrukture na području Grada Skradina u 2019.g. (I)**

Nakon uvodnog obrazloženja o prijedlogu Izmjena i dopuna Programa gradnje objekata i uređaja komunalne infrastrukture na području Grada Skradina u 2019.g. (I) od strane više savjetnice za gospodarstvo, turizam i komunalne poslove Anke Verović otvorena je rasprava.

Za riječ se javio vijećnik Slavko Skočić i pitao da li je kod stavke „Nerazvrstane ceste“ predmet postupanja odnosno radova i postavljanje javne rasvjete ili samo asfaltiranje. Gradonačelnik Antonijo Brajković odgovorio je kako se radi o uređenju kolnika i kako to ne obuhvaća postavljanje javne rasvjete.

-8-

Kako se više nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Izmjena i dopuna Programa gradnje objekata i uređaja komunalne infrastrukture na području Grada Skradina u 2019.g. (I), te je isti jednoglasno usvojen.

Izmjene i dopune Programa gradnje objekata i uređaja komunalne infrastrukture na području Grada Skradina u 2019.g. (I) prilažu se Zapisniku pod 3) i čine njegov sastavni dio.

**Točka 4.**

**Prijedlog Izmjena Programa održavanja komunalne**

**infrastrukture na području Grada Skradina u 2019.g. (I)**

Nakon uvodnog obrazloženja o prijedlogu Izmjena i dopuna Programa održavanja komunalne infrastrukture na području Grada Skradina u 2019.g. (I) od strane više savjetnice za gospodarstvo, turizam i komunalne poslove Anke Verović otvorena je rasprava.

Kako se nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Izmjena i dopuna Programa održavanja komunalne infrastrukture na području Grada Skradina u 2019.g. (I), te je isti jednoglasno usvojen.

Izmjene i dopune Programa održavanja komunalne infrastrukture na području Grada Skradina u 2019.g. (I) prilažu se Zapisniku pod 4) i čine njegov sastavni dio.

**Točka 5.**

**Prijedlog Izmjena i dopuna Programa javnih potreba**

**u kulturi na području Grada Skradina za 2019.g. (I)**

O prijedlogu Izmjena i dopuna Programa javnih potreba u kulturi na području Grada Skradina za 2019.g. (I) uvodno izlaganje podnio je gradonačelnik Grada Skradina Antonijo Brajković. Naveo je kako se sukladno donesenim I Izmjenama i dopunama Proračuna Grada Skradina za 2019.g. usklađuje Program javnih potreba u kulturi na području Grada Skradina za 2019.g. Slijedom navedenog, članak 1. stavak 1. Programa mijenja se i glasi: “Ovim Programom utvrđuju se javne potrebe u kulturi Grada Skradina za 2019. godinu i sredstva za finaciranje tih potreba koja se osiguravaju u Proračunu Grada Skradina za 2019. godinu u ukupnoj visini od 4.866.290,00 kn”. Isto tako, u članku 3. navedenog Programa dodaje se stavka 6. koja glasi: „Kapitalni projekt K200004 – Projektna dokumentacija uređenja tvrđave Turina – 125.000,00 kn“. Projektna dokumentacija bi sadržavala sve ono što je potrebno za jedan takav reprezentativni objekt. Potom je otvorena rasprava.

Za riječ se javio vijećnik Frane Formenti i rekao kako ne treba smetnuti s uma kako je javni WC svega 300 m od Turine i kako, po njemu, nema potrebe na tvrđavi, projektnom dokumentacijom, najprije planirati, a poslije graditi sanitarni čvor, već se, umjesto toga, sredstva mogu planirati i utrošiti za nešto drugo.

Kako se više nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Izmjena i dopuna Programa javnih potreba u kulturi na području Grada Skradina za 2019.g. (I), te je isti jednoglasno usvojen.

Izmjene i dopune Programa javnih potreba u kulturi na području Grada Skradina za 2019.g. (I) prilažu se Zapisniku pod 5) i čine njegov sastavni dio.

-9-

**Točka 6.**

**Prijedlog Prostornog plana uređenja Grada Skradina**

**(pročišćeni tekst)**

Nakon uvodnog izlaganja od strane pročelnika Jedinstvenog upravnog odjela Grada Skradina Josipa Silova, Gradsko vijeće Grada Skradina je s 10 (deset) glasova - ZA i 2 (dva) glasa – PROTIV donijelo Prostorni plan uređenja Grada Skradina (pročišćeni tekst).

Prostorni plan uređenja Grada Skradina (pročišćeni tekst) prilaže se Zapisniku pod 6) i čini njegov sastavni dio.

Sjednica je završena u 11,55 sati.

**ZAPISNIK SASTAVILA:**

Paulina Radeljak, v.r.

**GRADSKO VIJEĆE**

**GRADA SKRADINA**

**PREDSJEDNICA**

Nadija Zorica, v.r.